Myndlistarmaðurinn Sigurður Guðjónsson er fulltrúi Íslands á Feneyjartvíæringnum 2021 . Sigurður Guðjónsson er þekktur fyrir magnþrungin vídeooverk þar sem mynd , hljóð og rými mynda órofa heild . Hann sýndi fyrst um aldamótin síðustu í listamannareknum rýmum í Reykjavík en dökk en ágeng vídeóverk hans vöktu strax athygli . Sigurður á yfir tuttugu einkasýningar að baki víðs vegar um heiminn , en hann hlaut auk þess Íslensku myndlistarverðlaunin árið 2018 fyrir verk sitt Innljós í kapellu og líkhúsi St. Jósefsspítala í Hafnarfirði á vegum Listasafns ASÍ . Hans nýjasta verk ber titilinn Enigma og verður verkið meðal annars til sýnis í Kennedy Center í Washington , Adler Planeterium í Chicago og Carnegie Hall í New York á umfangsmikilli sýningarvegferð sinni um heiminn sem nú stendur yfir . Hann stundaði nám við Billedskolen í Kaupmannahöfn 1998 - 1999 , Listaháskóla Íslands 2000 -2003 BA og Akademie Der Bildenden Kunste í Vínarborg 2004 . Það er mikill heiður fyrir þann íslenska myndlistarmann sem valinn er til þátttöku á tvíæringnum hverju sinni , en þátttaka Íslands í Feneyja-tvíæringnum hófst árið 1960 . Kynningarmiðstöð íslenskrar myndlistar hefur umsjón með íslenska skálanum fyrir hönd mennta - og menningarmála-ráðuneytis Íslands . Val á fulltrúa Íslendinga á Feneyjatvíæringinn 2021 var í höndum fagráðs Kynningarmiðstöðvar íslenskrar myndlistar , en fagráðið skipa : Helga Björg Kjerúlf , framkvæmdarstjóri Kynningarmiðstöðvarinnar ; Ásdís Spanó , myndlistarmaður og Ágústa Kristófersdóttir , forstöðumaður Hafnarborgar – menningar - og listamiðstöð Hafnarfjarðar . Gestir nefndarinnar voru Heiðar Kári Rannversson , sýningarstjóri og Sigurður Árni Sigurðsson , myndlistarmaður . Í rökstuðningi fagráðs segir : „ með vali Sigurðar teflir Ísland fram listamanni sem unnið hefur að áhrifamiklum innsetningum á óvenjulegum sýningarsvæðum og byggt upp afar sterka röð sýninga sem vakið hafa verðskuldaða athygli í heimi samtímalistarinnar “